b'\n_START_ARTICLE_\nVeliki domovinski rat\n_START_PARAGRAPH_\nVeliki domovinski rat (rus. \xd0\x92\xd0\xb5\xd0\xbb\xd0\xb8\xcc\x81\xd0\xba\xd0\xb0\xd1\x8f \xd0\x9e\xd1\x82\xd0\xb5\xcc\x81\xd1\x87\xd0\xb5\xd1\x81\xd1\x82\xd0\xb2\xd0\xb5\xd0\xbd\xd0\xbd\xd0\xb0\xd1\x8f \xd0\xb2\xd0\xbe\xd0\xb9\xd0\xbd\xd0\xb0\xcc\x81) je naziv koji se koristi u Ruskoj Federaciji i drugim dr\xc5\xbeavama biv\xc5\xa1eg Sovjetskog Saveza za operacije vo\xc4\x91ene tijekom Drugog svjetskog rata, od 22. lipnja 1941. do 9. svibnja 1945. godine na Isto\xc4\x8dnom boji\xc5\xa1tu._NEWLINE_Ovaj izraz se uglavnom ne koristi izvan zemalja biv\xc5\xa1eg Sovjetskog Saveza i on je patriotski i simboli\xc4\x8dki izraz. Nastao je nakon njema\xc4\x8dkog napada na SSSR, 22. lipnja 1941. godine i imao je za cilj motivirati stanovni\xc5\xa1tvo, da brani sovjetsku dr\xc5\xbeavu. Prije ovoga, naziv "domovinski rat" koristio se za francusku invaziju na Rusiju 1812. godine. Tijekom rata, 1942. godine, uveden je Orden domovinskog rata, kojim su odlikovani mnogi sovjetski vojnici i \xc4\x8dasnici, za "herojska djela po\xc4\x8dinjena u borbi za domovinu". Tijekom Velikog domovinskoga rata poginulo je 6,8 milijuna sovjetskih vojnika, a 4,4 milijuna je umrlo u zarobljeni\xc5\xa1tvu. Ukupni gubici Sovjetskog Saveza iznose 26,6 milijuna ljudi._NEWLINE_Dan pobjede u Velikom domovinskom ratu, 9. svibanj, proslavlja se u Ruskoj Federaciji, Ukrajini, Bjelorusiji i jo\xc5\xa1 nekim drugim biv\xc5\xa1im dr\xc5\xbeavama Sovjetskog Saveza, kao Dan pobjede (rus. \xd0\x94\xd0\xb5\xd0\xbd\xd1\x8c \xd0\x9f\xd0\xbe\xd0\xb1\xd0\xb5\xd0\xb4\xd1\x8b). Najve\xc4\x87a parada, "Parada pobjede" (rus. \xd0\x9f\xd0\xb0\xd1\x80\xd0\xb0\xd0\xb4 \xd0\x9f\xd0\xbe\xd0\xb1\xd0\xb5\xd0\xb4\xd1\x8b), odr\xc5\xbeava se svake godine na Crvenom trgu u Moskvi, kao sje\xc4\x87anje na prvu Paradu pobjede odr\xc5\xbeanu 21. lipnja 1945. godine. Tako\xc4\x91er ovaj datum se u cijelom svijetu obilje\xc5\xbeava kao Dan pobjede nad fa\xc5\xa1izmom.'